डॉ. रामदरश मिश्र : जी हाँ मैंने विविध विधाओं में लेखन किया है और सभी मुझे प्रिय भी हैं और आकर्षित भी करती हैं. साहित्यकार की हैसियत से, लेकिन एक लेखक की हैसियत से कविता ही मेरे बहुत निकट रही है. लेखन का प्रारंभ कविता से ही किया, उसके बाद कहानी में आया, फिर उपन्यास में आया और गाहे-बगाहे अनेक विधाओं में लिखा. एक बात रेखांकित करने की है कि बहुत से लोगों ने कविता से शुरुआत की और कथा में आकर कविता छोड़ बैठे. जब वे लोग कहते है कि वे कविता से कहानी में आये, तो मैं कहता हूँ मैं कविता के साथ आया. कविता मेरी आधोपांत चलती रही और उसके साथ कथा साहित्य भी चलता रहा. वह मुझसे बाद में जुड़ा लेकिन यह कविता की तरह ही प्रिय रहा. खास करके उपन्यास तो मुझे बहुत प्रिय रहा, क्योंकि जो बात मैं कविता-कहानी में नहीं कह सकता, वह उपन्यास में मैंने कही. जीवन को जिस समग्रता से कोई और विधा नहीं देख पाता. एक बार जब मैं उपन्यास में फंसा तो फंसता ही गया और लगभग ग्यारह उपन्यास आ गये. एक बात और है कि कविता मुझे प्रिय है और कविता मेरी हर विधा के साथ लगी रही. चाहे निबंध लिख रहा हूँ, चाहे कहानी लिख रहा हूँ, चाहे मेरी आत्मकथा हो, कविता का एक जो अपना दबाव या प्रसन्न प्रभाव है, मेरे अन्य लेखन पर भी रहा है. कविता ही ने मुझे बहुत आकर्षित किया है.